31988D0383
L 183/34
JURNALUL OFÍCIAL AL UNIUNII EUROPENE
DECIZIA COMISIEI
din 24 februarie 1988
privind îmbunătățirea informării cu privire la securitatea, igiena și sănătatea la locul de muncă
(88/383/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 118 al acestuia,
întrucât este esențial pentru Comisie să aibă la dispoziția sa informațiile necesare înainte de adoptarea de către statele membre a actelor cu putere de lege și a actelor administrative cu privire la securitatea, igiena și sănătatea la locul de muncă; întrucât, în anumite cazuri, toate statele membre trebuie, de asemenea, să fie informate în legătură cu actele cu putere de lege și cu actele administrative preconizate de oricare stat membru;
întrucât Directiva 83/189/CEE (1) a Consiliului prevede un sistem de informare în domeniul standardelor și regulamentelor tehnice, inclusiv cele legate de securitatea, igiena și sănătatea la locul de muncă;
întrucât se dovedește necesară suplimentarea acestei proceduri prin îmbunătățirea informărilor referitoare la alte acte cu putere de lege și acte administrative menționate în prezenta decizie;
întrucât este necesar să se creeze un grup de experți, ai cărui membri vor fi desemnați de către statele membre, cu rolul de a sprijini Comisia în examinarea proiectelor naționale de acte cu putere de lege și de acte administrative,
ADOPTĂ PREZENTA DECIZIE:
Articolul 1
Statele membre trebuie să comunice fără întârziere Comisiei actele cu putere de lege și actele administrative privind securitatea, igiena și sănătatea la locul de muncă și în legătură cu orice proiecte de acte cu putere de lege și de acte administrative în acest domeniu, cu excepția proiectelor de regulamente tehnice, definite la articolul 1 alineatul (6) din Directiva 83/189/CEE. Statele membre trebuie să prezinte, de asemenea, orice alte dispoziții menționate în acest domeniu.
Articolul 2
(1) Comisia trebuie să înainteze statelor membre orice proiecte de acte cu putere de lege sau de acte administrative pe care aceasta le primește în conformitate cu articolul 1 și pe care le consideră relevante în sensul prezentei directive.
(2) Comisia și celelalte state membre pot prezenta observațiile lor statelor membre ale căror proiecte le-au primit în conformitate cu alineatul (1); statul membru respectiv trebuie să ia în considerare aceste observații în măsura posibilului. Observațiile statelor membre se transmit prin intermediul Comisiei.
Articolul 3
Comisia este sprijinită de un grup de experți prezidat de un reprezentant al Comisiei. Grupul este format din 24 de membri, fiecare stat membru propunând doi experți spre a fi numiți de Comisie. Pentru fiecare membru titular este numit un membru supleant potrivit procedurii prevăzute mai sus.
Articolul 4
Comisia trebuie să informeze periodic Comitetul consultativ pe probleme de securitate, igienă și protecție a sănătății la locul de muncă despre orice activități care decurg ca urmare a aplicării prezentei decizii, cu excepția tuturor aspectelor considerate de către statele membre a fi confidențiale și, unde este cazul, Comitetul permanent, constituit în conformitate cu articolul 5 din Directiva 83/189/CEE.
Articolul 5
Prezenta decizie se adresează statelor membre.
Adoptată la Bruxelles, 24 februarie 1988.